Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom 	

Sp. zn. : 2 Pv 526/13/6613	Žiar nad Hronom, 20.3.2014
EEČ : 2-52-66-2014

U Z N E S E N I E

Trestná vec:	obvinený XXXXX 
Prečin:	ohrozenie pod vplyvom návykovej látky podľa § 289 odsek 1 Trestného zákona.

Rozhodol: 	prokurátor Okresnej prokuratúry Žiar nad Hronom
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 10. 08. 2013 v čase asi o 10.15 h viedol za stavu 0,92 mg/l alkoholu v dychu motocykel zn. Jawa 210 po Ulici Sovietskej armády v obci XXXXX tým spôsobom, že pri potravinách COOP Jednota nezvládol vedenie motocykla a narazil do plastového smetného koša, následkom čoho padol na zem, 

lebo obvinený nebol v čase činu pre nepríčetnosť trestne zodpovedný.

Odôvodnenie:
	Uznesením povereného príslušníka PZ, Okresného dopravného inšpektorátu Žiar nad Hronom ČVS:ORP-67/DI-ZH-2013 zo dňa 24. 08. 2013 bolo začaté trestné stíhanie a súčasne vznesené obvinenie XXXXX, nar. XXXXX bytom XXXXX, XXXXX, za prečin ohrozenia pod vplyvom návykovej látky podľa § 289 ods. 1 Trestného zákona na tom skutkovom základe, že dňa 10. 08. 2013 v čase asi o 10.15 h viedol za stavu 0,92 mg/l alkoholu v dychu motocykel zn. Jawa 210 po Ulici Sovietskej armády v obci XXXXX tým spôsobom, že pri potravinách COOP Jednota nezvládol vedenie motocykla a narazil do plastového smetného koša, následkom čoho padol na zem.

	Podľa § 289 ods. 1 Trestného zákona sa prečinu ohrozenia pod vplyvom návykovej látky dopustí ten, kto vykonáva v stave vylučujúcom spôsobilosť, ktorý si privodil vplyvom návykovej látky činnosť, pri ktorej by mohol ohroziť život alebo zdravie ľudí, alebo spôsobiť značnú škodu na majetku. 

	Z dôkazov zabezpečených v spisovom materiáli jednoznačne vyplýva, že obvinený XXXXX svojím konaním dňa 24. 08. 2013 naplnil všetky zákonné znaky prečinu ohrozenia pod vplyvom návykovej látky podľa § 289 odsek 1 Trestného zákona.                        

	Nakoľko v priebehu prípravného konania bolo zistené, že obvinený užíva lieky na depresiu, tieto zapíja alkoholickými nápojmi, je dlhoročne evidovaný v psychiatrickej ambulancii pre depresívne poruchy a opakovane bol hospitalizovaný v Psychiatrickej nemocnici Prof. Matulaya v Kremnici, boli do konania pribratí znalci z odboru zdravotníctvo a farmácia, odvetvie psychiatria, aby sa vyjadrili k osobe obvineného, skúmali jeho duševný stav a zistili, či v čase spáchania skutku bol schopný ovládať svoje konanie a rozpoznať nebezpečnosť tohto konania pre spoločnosť. 

	Zo záverov znaleckého posudku vyplýva, že obv. XXXXX trpí duševnou poruchou a to syndrómom závislosti na alkohole a benzodiazepínoch, poruchou osobnosti v príčinnej súvislosti s požívaním psychoaktívnych látok, pretrvávajúcim narušením kognitívnych funkcií, deperioráciou intelektu a rekurentnou depresívnou poruchou ťažkého stupňa. Počas výsluchu obidvaja znalci zhodne uviedli, že u obvineného v čase spáchania skutku boli vymiznuté schopnosti rozpoznať nebezpečnosť jeho konania pre spoločnosť, ako aj ovládať svoje konanie. 

	Podľa § 215 ods. 1 písm. e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

	Vzhľadom na vyjadrenie znalcov som rozhodol tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je možné podať sťažnosť do 3 dní odo dňa oznámenia prostredníctvom tunajšej prokuratúry Krajskej prokuratúre Banská Bystrica.
Sťažnosť má odkladný účinok.

JUDr. Slavomír Višňovský
prokurátor